
Na temelju članka 9. stavka 10. Zakona o grobljima (“Narodne Novine“ 78/25, 80/25) (dalje u tekstu: „Zakon o grobljima”), i čl. 32. Statuta Općine Sv. Lovreč („Službene novine Istarske županije“ br. 7/09, Službene novine Općine Sv. Lovreč 2/13, 4/13-pročišćeni tekst, 4/14, 1/21 i 2/25), Općinsko vijeće Općine Sv. Lovreč na sjednici održanoj dana __. __. 2026. godine, donosi sljedeću


ODLUKU O GROBLJIMA

I. OPĆE ODREDBE
Članak 1.
[bookmark: _Hlk211421837]Ovom Odlukom uređuju se: 

- mjerila i kriteriji za dodjelu i ustupanje grobnih mjesta na korištenje, 
- iskopavanje i premještaj posmrtnih ostataka,
- ukopi i privremeni ukopi,
- način ukopa nepoznatih osoba,
- produbljenje groba i premještanje posmrtnih ostataka u grobnici,
- održavanje groblja i uklanjanje otpada,
- veličina, dimenzije, materijal i izgled grobnih mjesta i spomen obilježja,
- uvjeti upravljanja grobljem od strane upravitelja groblja,
- uvjeti, način i mjesto prosipanja kremiranih posmrtnih ostataka umrle osobe
- uvjeti i mjerila za plaćanje naknade pri dodjeli grobnog mjesta i godišnje grobne naknade, kao i mogućnost plaćanja godišnje grobne naknade unaprijed,
- uvjeti za ustupanje prava korištenja grobnog mjesta trećim osobama,
- pravila za određivanje naknade za stjecanje opreme i uređaja koji se nalaze na grobnom, mjestu bez korisnika grobnog mjesta
- provođenje nadzora nad provedbom ove Odluke,
- prekršajne sankcije za prekršitelje odredbi,
- prijelazne i završne odredbe.

Pojedini pojmovi iz ove Odluke definiraju se kako slijedi: 

Groblja su komunalni objekti u vlasništvu Općine Sveti Lovreč, a čine ih ograđeni prostori zemljišta na kojima se nalaze grobna mjesta, prateće građevine i komunalna infrastruktura.

Grobno mjesto je prostor za ukop jedne ili više umrlih osoba. 

Korisnici grobnih mjesta su osobe koje su dobile grobno mjesto na korištenje, odnosno njihovi nasljednici i treće osobe kojima korisnik ugovorom ustupi korištenje grobnog mjesta. 


Članak 2.
[bookmark: _Hlk211421805]Na području Općine Sveti Lovreč ukop pokojnika obavlja se na  mjesnom groblju Sv. Lovreč. 

Groblja na području Općine Sveti Lovreč u vlasništvu su Općine Sveti Lovreč (dalje u tekstu: „Općina“).

Grobljima na području Općine upravlja Jedinstveni upravni odjel Općine Sveti Lovreč. (dalje u tekstu: „Upravitelj groblja“).

Upravljanje grobljem uključuje dodjelu grobnih mjesta na korištenje, uređenje, održavanje i rekonstrukciju groblja te ukop umrlih osoba.

Ukop umrlih osoba na groblju na području Općine vrši vanjska pravna ili fizička osoba koja se bavi djelatnošću ukopa umrlih osoba, a sve po izboru Upravitelja groblja.  

Upravitelj groblja ne vrši kremiranje umrlih osoba. 

Članak 3.
Upravitelj groblja dužan je voditi grobni očevidnik o ukopu svih umrlih osoba na području Općine koji sadrži podatke o: 

- nazivu groblja,
- vrsti i položaju grobnih mjesta,
- ograničenju prava korištenja grobnog mjesta,
- korisnicima grobnih mjesta,
- osnovi stjecanja prava korištenja,
- lokaciji grobnog mjesta ako se ono nalazi izvan groblja,
- imenu i prezimenu, imenu oca te OIB-u umrle osobe, adresi, datumu rođenja i smrti,                 vjeroispovijesti, datumu pogreba, broju i oznaci groba te datumu i mjestu ekshumacije
- pogrebniku koji je dopremio tijelo umrle osobe te o pogrebniku koji je, nakon ekshumacije, preuzeo tijelo umrle osobe radi prijevoza na drugo groblje,
- svim promjenama podataka,
- uzroku smrti. 

Sastavni dio grobnog očevidnika iz ovog članka je položajni plan svih grobnih mjesta i pratećih građevina. 

Dio očevidnika koji sadrži podatak o grobnim mjestima, ime i prezime korisnika grobnih mjesta i ukopanih osoba je javan i objavljuje se na mrežnim stranicama jedinice lokalne samouprave.

Ako se na području jedinice lokalne samouprave nalazi više groblja, grobni očevidnik vodi se za svako groblje posebno.

Upis podataka u grobni očevidnik obavlja za to ovlašteni djelatnik upravitelja groblja.

Upis podataka u grobni očevidnik obavlja se na temelju isprava o identitetu umrle osobe i podataka koje daje osoba koja skrbi o ukopu umrle osobe, s tim da će rubrike za koje podaci nisu poznati ostaviti nepopunjene.

Upravitelj groblja dužan je uskladiti podatke upisane u registru umrlih osoba s Maticom umrlih.

Upravitelj groblja ima pravo uvida u osobna stanja građana radi ispunjavanja obveze iz stavka 7. ovoga članka.

Podaci u nepopunjene rubrike u grobnom očevidniku upisat će se naknadno.


Članak 4.
Upravitelj groblja dužan je, uz svaki grobni očevidnik, voditi registar umrlih osoba koji sadrži podatke o imenu i prezimenu, imenu oca te OIB-u umrle osobe, adresi, datumu rođenja i smrti, datumu pogreba, broju i oznaci groba te datumu i mjestu ekshumacije. 

Registar umrlih osoba pohranjuje se i trajno čuva. 

Članak 5.
Grobni očevidnik i registar umrlih osoba vodi se u digitalnom obliku ili u obliku knjige. 

Uništeni ili nestali grobni očevidnici i registri umrlih osoba moraju se obnoviti u roku od 90 dana od saznanja za tu činjenicu.

Članak 6. 

Osim obveznih podataka o imenu i prezimenu umrle osobe te godini rođenja i smrti, na nadgrobnoj ploči ili spomen-obilježju ili uz njega mogu biti istaknuti odnosno postavljeni podaci o osobama koje podižu nadgrobnu ploču ili spomen-obilježje te, po slobodnom odabiru korisnika grobnih mjesta tekstualni nadgrobni natpisi, simboli i druga uobičajena grobna obilježja koja pripadaju grobnoj ikonografiji i simbolici lokalne sredine, određenog naroda ili vjerske zajednice, ili su univerzalnog značaja. 

II. MJERILA I KRITERIJI ZA DODJELJIVANJE I USTUPANJE GROBNIH MJESTA NA KORIŠTENJE

Članak 7.
Grobno mjesto, u smislu ove Odluke, je određeni prostor predviđen za ukop jedne ili više  umrlih osoba, a koji je pobliže određen planom grobnih mjesta i grobnica.

S obzirom na opremljenost i uređenost grobnog mjesta, koje može imati jedan ili više mjesta za ukop, može biti: 

1. Neopremljeni prostor – zemljana površina, 
2. Grobnica,  
3. Depozitorij, 
4. Komunal
5. Kosturnica. 

Depozitorij je vrsta grobnog mjesta koje Upravitelj groblja ustupa, uz naknadu, na rok od najdulje 12 (dvanaest) mjeseci, a koristi se u slučajevima kada umrlu osobu, iz određenih razloga, sukladno mišljenju Upravitelja groblja, nije moguće pokopati u vlastito grobno mjesto ili prenijeti na drugo groblje.

Ako utvrđeni nasljednici umrle osobe po isteku roka iz prethodnog stavka ne osiguraju odgovarajuće grobno mjesto na mjesnom ili drugom groblju, dužni su posmrtne ostatke umrle osobe prenijeti u grobno mjesto „Komunal“. Ako to ne učine, prijenos će izvršiti Upravitelj groblja, a troškove prijenosa snosit će utvrđeni nasljednici umrle osobe.

Komunal je vrsta grobnog mjesta koje Upravitelj groblja ustupa, uz naknadu, na rok od najdulje 10 (deset) godina, u slučaju ako umrla osoba ili njegovi utvrđeni nasljednici nemaju osobno ili obiteljsko grobno mjesto. 

Po protoku roka iz prethodnog stavka, Komunal se prekopava, a posmrtni ostaci umrle osobe prenose se u Kosturnicu ili drugo grobno mjesto. 

Kosturnica je zajedničko grobno mjesto u koju se prenose posmrtni ostaci umrlih osoba u slučajevima predviđenim ovom Odlukom. 


Članak 8. 
Upravitelj groblja, na temelju podnesenog zahtjeva stranke, dodjeljuje grobno mjesto na korištenje na neodređeno vrijeme uz naknadu, o čemu donosi posebno rješenje. 

Zahtjev iz stavka 1. ovoga članka može podnijeti osoba koja ima prijavljeno prebivalište ili boravište na području Općine minimalno 5 (pet) godina. 

Jedna osoba može biti korisnik najviše do jednog grobnog mjesta na jednom groblju.
Grobno mjesto se neće dodijeliti na korištenje osobi koja na groblju, već koristi obiteljski grob ili grobnicu koji nisu popunjeni i u koje po smrti ima pravo ukopa.
Korisnici grobnih mjesta koja su im dodijeljena na određeno vrijeme dužni su podnijeti zahtjev za dodjelu grobnog mjesta na neodređeno vrijeme.

Svi korisnici grobnih mjesta dužni su Upravitelju groblja, prijaviti svaku promjenu adrese odnosno prebivališta odnosno prijaviti adresu za dostavu pošte.

Upravitelj groblja, je dužan, po potrebi, osigurati dijelove groblja za ukop hrvatskih branitelja iz Domovinskog rata.

Upravitelj groblja je dužan dati na korištenje grobna mjesta, iz prethodnog stavka ovog članka,  uz podmirenje polovice predviđenog iznosa o svom trošku za umrle hrvatske ratne vojne invalide iz Domovinskog rata i za umrle hrvatske branitelje iz Domovinskog rata ako oni ili članovi njihove uže i šire obitelji nemaju na korištenju grobno mjesto i ako ga nisu ustupili na korištenje trećoj osobi.

Prava iz ovog članka ne obuhvaćaju i oslobođenje od plaćanja godišnje grobne naknade.


Članak 9.
Rješenje o dodjeli grobnog mjesta na korištenje donosi se kod svake promjene korisnika grobnog mjesta.  

Rješenje sadrži:

- podatke o korisniku grobnog mjesta (ime i prezime, očevo ime, OIB, prebivališta i adresu
  stanovanja izvan RH, po potrebi),
- podatke o grobnom mjestu (grobno polje, broj grobnog mjesta i površina), 
- podatke o članovima obitelji korisnika koji imaju pravo ukopa,
- obvezu plaćanja naknade za dodijeljeno grobno mjesto, visinu naknade i rok plaćanja,
- obvezu plaćanja godišnje grobne naknade,
- obveze korisnika propisane zakonom koji uređuje korištenje groblja,
- uputu o pravnom lijeku,
- druge podatke po potrebi.

Protiv rješenja iz ovog članka može se izjaviti žalba o kojoj odlučuje nadležno tijelo jedinice lokalne samouprave, osim ako je Upravitelj groblja jedinica lokalne samouprave, u kojem slučaju žalba nije dopuštena, ali se može pokrenuti upravni spor. 

Naknada za dodjelu grobnog mjesta na korištenje i godišnja grobna naknada plaćaju se Upravitelju groblja.

Članak 10.
Grobno mjesto se dodjeljuje na korištenje kada nastane potreba za ukopom pokojnika ili neovisno o potrebi za ukopom, ukoliko postoji dovoljan broj slobodnih grobnih mjesta na groblju.

Članak 11.
U slučaju smrti korisnika grobnog mjesta njegovi nasljednici u ostavinskom postupku utvrđuju tko od nasljednika nasljeđuje pravo korištenja grobnog mjesta.

Nasljednici u ostavinskom postupku prilažu potvrdu o pravu korištenja grobnog mjesta koju na njihov zahtjev izdaje Upravitelj groblja. Potvrda sadrži podatke o korisniku i grobnom mjestu.

Članak 12.
Nakon što je pravo korištenja grobnog mjesta prestalo na način propisan zakonom koji propisuje korištenje groblja, posmrtni ostaci iz praznog grobnog mjesta premještaju se u zajedničku grobnicu (Kosturnicu), a prazno grobno mjesto se dodjeljuje novom korisniku.

[bookmark: _Hlk211594463]Prazna grobna mjesta dodjeljuju se na korištenje u upravnom postupku koji se pokreće po službenoj dužnosti.  

Iznimno, prazna grobna mjesta na kojima su postavljeni oprema i uređaji grobnog mjesta, odnosno grobna mjesta koja su izgrađena kao grobnice, dodjeljuju se u postupku pokrenutom javnom objavom.


III. ISKOPAVANJE I PREMJEŠTAJ POSMRTNIH OSTATAKA

Članak 13.
Upravitelj groblja odobrit će iskopavanje pokojnika iz groba i premještaj posmrtnih ostataka u drugo grobno mjesto nakon proteka 10 godina od posljednjeg ukopa u grob pod uvjetima propisanim zakonom. 

Ograničenje iz stavka 1. ovog članka ne odnosi se na urne ili pokojnike koji su ukopani u kovinskom lijesu u grobnici.

Upravitelj groblja odobrit će premještaj urne iz jednog u drugo grobno mjesto bez obzira na vrijeme ukopa. 


IV. UKOPI I PRIVREMENI UKOPI

Članak 14.
Ukop u popunjeni grob može se obaviti nakon isteka roka od 10 godina od zadnjeg ukopa pod uvjetom da se posmrtni ostaci koji se nalaze u grobu mogu presložiti u za to predviđen prostor i da su se ostvarili uvjeti za produbljenje groba. 

Ukop u popunjenu grobnicu može se obaviti nakon isteka roka od 20 godina od zadnjeg ukopa radi oslobađanja ukopnog mjesta za novi ukop.

Ukop u grobno mjesto može se obavljati i prije isteka rokova iz stavaka 1. i 2. ovoga članka ako prostorno-tehnički uvjeti to dozvoljavaju odnosno ako nisu zauzeti svi predviđeni kapaciteti pojedinoga grobnog mjesta.

Urne se polažu u kazete za urne i u grobna mjesta do popunjavanja kapaciteta pojedinog grobnog mjesta, ako prostorno-tehnički uvjeti to dozvoljavaju.

Članak 15.

Upravitelj groblja može odobriti privremeni ukop kako je to određeno u članku 7. ove Odluke. 

Privremeni ukop vrši se na trošak osobe koja je zatražila privremeni ukop.

Privremeni ukop pokojnika u grobnicu korisnika koji je dao suglasnost, nakon isteka roka iz stavka 1. ovoga članka, smatrat će se trajnim ukopom.  

V.  NAČIN UKOPA NEPOZNATIH OSOBA

Članak 16.
Nepoznate osobe ukopat će se na groblju na način uobičajen mjesnim prilikama, osiguravajući pri tom dostupne podatke o nepoznatoj osobi (dob, spol, datum smrti) na odgovarajući način. 

[bookmark: _Hlk213051837]Ukop nepoznatih osoba izvršit će se na dijelu groblja kojeg odredi Upravitelj groblja sukladno planu rasporeda i korištenja grobnih mjesta. 

Troškove ukopa umrlih iz stavka 2. ovog članka, snosi Općina.  


VI. PRODUBLJENJE GROBA I PREMJEŠTANJE POSMRTNIH OSTATAKA U GROBNICI

Članak 17.
Posmrtni ostaci ukopanih mogu se spustiti u za to predviđen prostor (produbljenje groba) nakon proteka 10 godina od posljednjeg ukopa pod uvjetom da su se ostvarili uvjeti za produbljenje groba.

Članak 18.
Premještanje posmrtnih ostataka u grobnici radi oslobađanja ukopnog mjesta za novi ukop, može se obaviti nakon proteka 20 godina od ukopa u grobnicu pod uvjetom da su se ostvarili uvjeti za sabiranje i zbrinjavanje posmrtnih ostataka.


VII.  ODRŽAVANJE GROBLJA I UKLANJANJE OTPADA
 
Članak 19.
Upravitelj groblja brine o održavanju groblja i uklanja otpad s groblja.

Mrtvačnica i drugi objekti na groblju moraju se održavati u urednom i ispravnom stanju.

Groblje mora biti održavano tako da uvijek bude čisto i uredno.

Upravitelj groblja dužan je na prikladnom mjestu osigurati prostor za odlaganje otpada. 

Članak 20.
Redovno održavanje financira se iz sredstava godišnje grobne naknade, naknade za dodjelu na korištenje grobnog mjesta te drugih prihoda od upravljanja grobljem. 

U slučaju da prihodi iz stavka 1. ovog članka nisu dovoljni za pokriće svih troškova, potrebna sredstva osiguravaju se u Proračunu Općine.

Članak 21.
Korisnici grobnih mjesta dužni su grobna mjesta koja koriste uređivati na primjeren način te održavati red i čistoću na način da ne oštete susjedna grobna mjesta, a otpad odložiti na za to određeno mjesto. Korisnik je dužan nakon ukopa, a u skladu s običajima, lampione, vijence i cvijeće odložiti na za to određeno mjesto.

Ukoliko korisnik grobnog mjesta ne održava red i čistoću grobnog mjesta, Upravitelj groblja obvezan je u roku od 30 dana od saznanja za tu okolnost odlukom naložiti korisniku grobnog mjesta da uredi grobno mjesto. 

Korisnik grobnog mjesta obvezan je postupiti po odluci iz prethodnog stavka u roku od 15 (petnaest) dana od dana zaprimanja te odluke.

U slučaju ako korisnik grobnog mjesta ne postupi u roku iz prethodnog stavka, primjenjuju se odredbe propisane stavcima 3. – 6. članka 17. Zakona o grobljima. 


Članak 22. 
Pravne i fizičke osobe koje izvode radove na groblju dužne su prije početka radova prijaviti izvođenje radova Upravitelju groblja te postupati u skladu s izdanim odobrenjem i odredbama ove Odluke.

Radovi na grobnim mjestima mogu se izvoditi samo radnim danom od ponedjeljka do petka i to u vremenu od 08 do 16 sati te subotom od 08 do 15 sati.

Izvođači su radove dužni izvoditi na način da postupaju sukladno izdanoj suglasnosti Upravitelja groblja i Odluci o pravilima ponašanja na groblju.

Za izvođenje kamenoklesarskih, građevinskih i drugih radova na izgradnji, rekonstrukciji ili obnovi grobnica, grobova i drugih nadgrobnih objekata potrebno je prethodno pribaviti pisanu suglasnost Upravitelja groblja.

Izvođači radova dužni su tijekom izvođenja radova održavati red i čistoću, zaštititi susjedna grobna mjesta od oštećenja te po završetku radova ukloniti sav građevinski i drugi otpad.

Zabranjeno je odlaganje građevinskog materijala, alata i opreme na prometnice, pješačke staze i zajedničke površine groblja dulje nego što je potrebno za izvođenje radova.

Upravitelj groblja može privremeno zabraniti izvođenje radova na cijelom groblju ili na pojedinim dijelovima groblja za vrijeme blagdana, komemoracija, ukopa ili drugih opravdanih razloga.

Upravitelj groblja zabranit će izvođenje radova koji se izvode bez prethodno pribavljene suglasnosti ili protivno izdanoj suglasnosti.

Ako se radovi izvode protivno izdanoj suglasnosti, Upravitelj groblja pozvat će investitora i izvođača da u određenom roku usklade radove s uvjetima iz suglasnosti.

Ako investitor ili izvođač ne postupe po nalogu iz stavka 2. ovoga članka, Upravitelj groblja donijet će rješenje o obustavi radova do otklanjanja utvrđenih nepravilnosti.

Upravitelj groblja može zabraniti ukop u grobno mjesto na kojem su izvedeni radovi bez suglasnosti ili protivno izdanoj suglasnosti sve do usklađenja izvedenog stanja s propisanim uvjetima.

Ako se istom izvođaču radova u razdoblju od dvije godine tri puta izrekne mjera obustave radova zbog kršenja odredaba ove Odluke, Upravitelj groblja može mu privremeno zabraniti izvođenje radova na grobljima kojima upravlja, u trajanju od šest mjeseci do dvije godine.

O izrečenoj zabrani Upravitelj groblja donosi rješenje.

Protiv rješenja iz stavka 2. ovoga članka može se izjaviti žalba nadležnom upravnom tijelu jedinice regionalne samouprave, ako posebnim propisom nije drukčije određeno.

Ako je grobno mjesto uređeno bez prethodno pribavljene suglasnosti Upravitelja groblja, korisnik grobnog mjesta dužan je na poziv Upravitelja u roku od 30 dana podnijeti zahtjev za izdavanje suglasnosti i uskladiti izvedeno stanje s uvjetima koje odredi Upravitelj groblja.

Ako korisnik grobnog mjesta ne postupi u skladu sa stavkom 1. ovoga članka, Upravitelj groblja može rješenjem zabraniti daljnje ukope u grobno mjesto do otklanjanja utvrđenih nepravilnosti.


VIII. VELIČINA, DIMENZIJE, MATERIJAL I IZGLED GROBNIH MJESTA 

Članak 23.
Groblja su u pravilu podijeljena na grobna polja, a ona na redove u kojima se raspoređuju grobovi, izuzev postojećih mjesnih groblja gdje se zadržava postojeće stanje. Polja se označuju latiničnim pismom i arapskim brojevima i dijele se na grobna mjesta. 

Dno groba mora biti najmanje 50 cm iznad najviše točke podzemne vode. Dubina ukopnog mjesta je u zemljanim grobovima najmanje 180 cm. Kod zemljanih grobova treba osigurati najmanje 0,80 metara zemlje iznad lijesa.

Groblje ima zajedničku grobnicu za premještanje ostataka preminulih iz napuštenih grobova ili grobova u rekonstrukciji.

Nadgrobni spomenici moraju biti izrađeni od trajnog materijala, te moraju po obliku i načinu izvedbe biti u skladu s okolinom i mjesnim običajima, o čemu je mjerodavna suglasnost Upravitelja groblja.

Članak 24.
Pod opremom i uređajima grobnog mjesta, u smislu ove Odluke, smatraju se nadgrobna ploča, nadgrobni spomenik i znaci, ploče, ograda grobnog mjesta i slično.

Oprema i uređaji grobnog mjesta i stavka 2. ovog članka smatraju se nekretninom i vlasništvo su korisnika grobnog mjesta, vlasništvo istih može se prenositi sukladno zakonu kojim se uređuju groblja i posebnim propisima.


IX. UVJETI UPRAVLJANJA GROBLJEM OD STRANE UPRAVITELJA GROBLJA

Članak 25.
Upravitelj groblja dodjeljuje grobna mjesta na korištenje, obavlja poslove uređenja, održavanja i rekonstrukcije groblja.

Članak 26.
Upravitelj groblja dužan je upravljati grobljem pažnjom dobroga gospodara, na način kojim se iskazuje poštovanje prema umrlima.

Članak 27.
[bookmark: _Hlk213153662]Upravitelj groblja donosi Položajni plan grobnih mjesta koji sadrži: plan groblja, plan rasporeda grobnih mjesta s naznačenim brojevima grobnih mjesta i grafički prikaz rasporeda. 

Upravitelj groblja brine se o tome da se grobovi grade sukladno Položajnom planu sa svim tehničkim i sanitarnim uvjetima vodeći pri tome računa o zaštiti okoliša i krajobraznim i estetskim vrijednostima.

Članak 28.
Upravitelj groblja dužan je pravodobno poduzimati odgovarajuće mjere na proširenju i gradnji groblja kako bi se osigurala grobna mjesta.

Članak 29.
Upravitelj groblja donosi Odluku o pravilima ponašanja na groblju kojom propisuje pravila ponašanja za korisnike i posjetitelje groblja, a Odluka se objavljuje na službenim mrežnim stranicama Upravitelja groblja i na ulazima u groblja.

Posjetitelji groblja dužni su pridržavati se pravila o ponašanju na groblju koja propisuje Upravitelj groblja.

Članak 30.
Upravitelj groblja ne odgovora za štetu nastalu na grobnim mjestima koju prouzrokuju treće osobe ili nepoznate osobe.


X. UVJETI I MJERILA ZA PLAĆANJE NAKNADE PRI DODJELI GROBNOG MJESTA I GODIŠNJE GROBNE NAKNADE

 Članak 31.
[bookmark: _Hlk213057103]Visinu naknade za dodjelu na korištenje grobnog mjesta određuje Upravitelj groblja prema vrsti i površini grobnog mjesta. 

Članak 32.
[bookmark: _Hlk213064284]Godišnja grobna naknada plaća se za godišnje održavanje groblja, koje podrazumijeva hortikulturno uređenje i održavanje groblja, odvoz smeća, održavanje cesta i staza, vodovodne i kanalizacijske mreže, te održavanje objekata na groblju. 

Upravitelj groblja dužan je uplatnice za plaćanje godišnje grobne naknade dostavljati osobi koja je u grobni očevidnik upisana kao korisnik ili drugoj osobi koju je odredio korisnik.

Ako ima više korisnika, uplatnice se dostavljaju korisniku određenom njihovim sporazumom ili korisniku koji je pristao na plaćanje.

Godišnja grobna naknada plaća se jednom godišnje i to u roku od 15 dana od dana primitka rješenja Upravitelja groblja. 


Članak 33.
Visina naknade iz članka 31. i 32. ove Odluke propisana je zasebnom odlukom kojom se određuje iznos grobnih naknada, a koju donosi Općinsko vijeće Općine. 


Članak 34.
Visina godišnje grobne naknade za korištenje grobnog mjesta utvrđuje se radi namirenja dijela stvarno nastalih zajedničkih troškova na groblju (uređenja i održavanja groblja, utroška vode, odvoza otpada, čišćenja pristupnih staza i zelenih površina i drugih troškova).


XI. UVJETI ZA USTUPANJE PRAVA KORIŠTENJA GROBNOG MJESTA TREĆIM OSOBAMA 

Članak 35.
U slučaju ustupanja prava korištenja grobnog mjesta, postojeći korisnik dužan je pribaviti suglasnost Upravitelja groblja na namjeravano ustupanje korištenja pojedinog grobnog mjesta. 

U slučaju ustupanja prava korištenja grobnog mjesta trećim osobama (u slučaju ako je postojeći korisnik pribavio suglasnost iz prethodnog stavka), osoba koje je stekla pravo korištenja grobnog mjesta dužna je dostaviti Upravitelju groblja ugovor o ustupanju ovjeren od strane javnog bilježnika (originalni primjerak ili ovjerenu presliku) u roku od 30 dana od dana njegova sklapanja.

Korisnik se može odreći korištenja grobnog mjesta na temelju izjave o odricanju ovjerene od strane javnog bilježnika, koju dostavlja Upravitelju groblja.

XII. PRAVILA ZA ODREĐIVANJE NAKNADE ZA STJECANJE OPREME I UREĐAJA NA GROBNOM MJESTU BEZ KORISNIKA

Članak 36.
Oprema i uređaji za napuštena grobna mjesta, koju prethodni korisnik nije preuzeo sukladno uvjetima propisanim Zakonom o grobljima, smatrat će se napuštenom imovinom s kojom će upravitelj groblja slobodno raspolagati. 

Visinu naknade opreme i uređaja na napuštenom grobnom mjestu odredit će ovlašteni procjenitelj, a ako se radi o opremi i uređajima koji nemaju tržišnu vrijednost, upravitelj će istu zbrinuti kao građevinski otpad. 

	
XIII. NADZOR
Članak 37.
Nadzor nad primjenom odredaba ove Odluke obavljaju Upravitelj groblja i Komunalni redar.

U obavljanju nadzora iz stavka 1. ovoga članka, Komunalni redar ovlašten je poduzeti radnje u skladu sa Odlukom o komunalnom redu te ovom Odlukom. 

Nadzor nad vođenjem očevidnika i registra umrlih osoba provodi tijelo jedinice lokalne samouprave nadležno za komunalne poslove. 


XIV. PREKRŠAJNE ODREDBE

Članak 38.
Novčanom kaznom od 50,00 EUR kaznit će se za prekršaj korisnik grobnog mjesta odnosno vlasnik ili posjednik grobnog mjesta izvan groblja ako na grobnom mjestu nisu navedeni podaci o imenu i prezimenu umrle osobe te godini rođenja i smrti.

Članak 39.
Novčanom kaznom od 250,00 EUR kaznit će se za prekršaj, fizička osoba koja:

· opremom i uređajima grobnog mjesta: vrijeđa nacionalne, vjerske ili moralne osjećaje građana;
· vrijeđa vrijednosti obrambenog Domovinskog rata ili na bilo koji način veličati agresiju na Republiku Hrvatsku ili oružanu pobunu protiv Republike Hrvatske tijekom Domovinskog rata ili sudionike u toj pobuni; 
· sahrani u grobnicu umrlog bez odobrenja vlasnika grobnice ili izvan određenog mjesta za ukop
· izradi natpis na spomeniku bez odobrenja,
· ošteti nadgrobni spomenik,
· odnosi cvijeće i raslinje s tuđih grobova i groblja,
· uništava zelene površine na groblju, 
· oštećuje ogradu na groblju,
· obavlja bilo koju vrstu trgovine i reklamiranja bez suglasnosti i odobrenja Upravitelja groblja,
· postavlja nedolične natpise, slike ili reklame na groblju,
· bez posebnog odobrenja ulazi u groblje ili u mrtvačnicu u vrijeme koje nije predviđeno za posjet,
· neovlašteno zalazi vozilom na groblje,
· zaprlja i/ili ošteti grobove ili smeće odlaže izvan označenog mjesta,
· dovodi i /ili pušta životinje na groblje ili neovlašteno zalazi vozilom na groblje,
· se na groblju nedolično ponaša čime remeti mir i dostojanstvo mjesta,
· je u pijanom stanju nazočna na groblju,
· se zatekne u prosjačenju na groblju,
· gazi po grobovima i nasadima
· deponira zemlju od iskopa na groblju i u okolišu oko groblja.


Članak 40.

Novčanom kaznom u iznosu od 500,00 EUR kaznit će se pravna osoba ili fizička osoba registrirana za obavljanje radova ako:

· izvodi radove na groblju bez odobrenja iz članka 22. ove Odluke,

Novčanom kaznom od 250,00 EUR kaznit će se i odgovorna osoba u pravnoj osobi za prekršaj iz stavka 1. ovog članka.

XV. PRIJELAZNE I ZAVRŠNE ODREDBE

Članak 41.

Danom stupanja na snagu ove odluke prestaje važiti Odluka o grobljima („Službeni glasnik Grada Poreča br. 6/99 i 8/03).
 
Članak 42.

Ova odluka stupa na snagu osmog dana od dana objave u službenim novinama Općine Sv. Lovreč.

KLASA: 
URBROJ:
Sveti Lovreč Pazenatički, __. __. 2026.

